**ՀԻՄՆԱՎՈՐՈՒՄ**

**««ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2021 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ՎԵՐԱԲԱՇԽՈՒՄ, ՓՈՓՈԽՈՒԹՅՈՒՆՆԵՐ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2020 ԹՎԱԿԱՆԻ ԴԵԿՏԵՄԲԵՐԻ 30-Ի N 2215-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԷԿՈՆՈՄԻԿԱՅԻ ՆԱԽԱՐԱՐՈՒԹՅԱՆԸ ԳՈՒՄԱՐ ՀԱՏԿԱՑՆԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ՎԵՐԱԲԵՐՅԱԼ**

**Իրավական ակտի ընդունման անհրաժեշտությունը**

Սույն որոշման ընդունման անհրաժեշտությունը պայմանավորված է`

1. ՀՀ կառավարության 2020 թվականի մարտի 26-ի «Կորոնավիրուսի տնտեսական հետևանքների չեզոքացման առաջին միջոցառումը հաստատելու մասին» N 355-Լ որոշման շրջանակներում տրամադրված արտոնյալ վարկերի տոկոսադրույքների սուբսիդավորման նպատակով ֆինանսական միջոցների ապահովման պահանջներով,
2. ՀՀ կառավարության 2020 թվականի մարտի 26-ի «Կորոնավիրուսի տնտեսական հետևանքների չեզոքացման երկրորդ միջոցառումը հաստատելու մասին» N 356-Լ որոշման և ՀՀ կառավարության 2021 թվականի փետրվարի 11-ի «Հայաստանի Հանրապետության կառավարության մի շարք որոշումներով սահմանված վարկերի կամ լիզինգի փաստացի տոկոսադրույքների առավելագույն չափ և արտոնյալ պայմաններ սահմանելու մասին» N 175-Լ որոշման շրջանակներում տրամադրված արտոնյալ վարկերի տոկոսադրույքների սուբսիդավորման նպատակով ֆինանսական միջոցների ապահովման պահանջներով:

**Ընթացիկ իրավիճակը և խնդիրները**

Կորոնավիրուսի տնտեսական հետևանքների չեզոքացման 1-ին միջոցառման (այսուհետ՝ Միջոցառում) շրջանակում նախատեսված է արտոնյալ պայմաններով վարկերի տրամադրում՝ միտված վարկառուների ներկա իրավիճակով պայմանավորված խնդիրների և ժամանակավոր դժվարությունների լուծմանը: Օժանդակությունը իրականացվում է Միջոցառման շրջանակում տրամադրված արտոնյալ վարկերի տոկոսագումարների սուբսիդավորման ձևով։ 2020 թվականի պետական բյուջեով նշված գործընթացների իրականացման համար նախատեսված է 3,3 մլրդ դրամ, որը կանխատեսվել է հաշվի առնելով, որ միջոցառման շահառուների թիվը կկազմի շուրջ 684։

Ս․թ․ փետրվար ամսին ՀՀ էկոնոմիկայի նախարարության կողմից իրականացվել է Միջոցառման շահառուների քանակի, տրամադրված օժանդակության չափի և կանխատեսվող սուբսիդավորման ենթակա տոկոսագումարների վերաբերյալ վերլուծություն՝ հիմք ընդունելով Միջոցառման գործընկեր հանդիսացող ֆինանսական կառույցների կողմից ստացված տեղեկատվությունները (կցված են)։ Այսպես․ ներկայումս Միջոցառման շահառուների թիվը կազմում է 1087, տրամադրված օժանդակության ծավալը շուրջ 83 մլրդ։ 2021 թվականին անհրաժեշտ սուբսիդավորվող տոկոսագումարը կազմում է 6.213 մլրդ դրամ (հաշվարկը կցվում է):

Հաշվի առնելով ՀՀ կառավարության պահուստային ֆոնդում տվյալ պահին ֆինանսական միջոցների բացակայությունը՝ սույն Նախագծով ներկայացվել է հուլիս ամսվա դրությամբ առկա չվճարված ֆինանսական պարտավորությունները՝ 1,482,774.3,հազ. դրամի չափով:

**Գյուղատնտեսական հումքի մթերումների (գնումների) նպատակով ագրովերամշակման ոլորտին տրամադրվող վարկերի տոկոսադրույքների սուբսիդավորման ծրագրի** գծով առաջացող պարտավորություններն ամբողջությամբ կատարելու համար անհրաժեշտ է բյուջեով նախատեսված 1,633,031.2 հազար դրամից և 234,480.5 հազար դրամ առաջնահերթությունից բացի հատկացնել ևս շուրջ 1,335,500.0 հազար դրամ։

Առաջարկությունը հիմնավորվում է հետևյալ հաշվարկով՝ ծրագրի գծով 2020 թվականին վարկերը տրամադրվել են 14% տոկոսադրույքով, որն ամբողջությամբ պետք է սուբսիդավորվի։ Վարկերը հատկացվել են Կորոնավիրուսի տնտեսական հետևանքների չեզոքացման 2-րդ և 24-րդ միջոցառումների շրջանակներում, համապատասխանաբար 1.5 և 2 տարի ժամկետներով։ 2020 թվականի դեկտեմբերի 31-ի դրությամբ վարկերի մայր գումարի մնացորդը կազմել է շուրջ 20.8 մլրդ դրամ։ Պլանավորված 50 շահառուի փոխարեն ծրագրից փաստացի օգտվել է 91 շահառու։ Տարեսկզբի 20.8 մլրդ դրամ վարկերի մնացորդի դիմաց 2021 թվականին հաշվարկվող սուբսիդավորման գումարը կազմում է շուրջ 2.23 մլրդ դրամ, որին պետք է ավելացվի 2021 թվականին պլանավորված վարկերի համար անհրաժեշտ սուբսիդավորման գումարը՝ շուրջ 970 մլն դրամ (սուբսիդավորման գումարը հաշվարկվել է 14 %-ով, 5 ամսվա համար, հաշվի առնելով, որ ծրագրից օգտվում են հիմնականում հունիս ամսից հետո)։

Ընդհանուր առմամբ ստացվում է, որ ծրագրի գծով 2021 թվականի սուբսիդավորման գումարի պահանջարկը կազմելու է շուրջ 3.2 մլրդ դրամ։ Այդ դեպքում ծրագրի գծով 2021 թվականին նախատեսված առաջնահերթությունով սահմանված 234.5 մլն դրամի փոխարեն միջոցառմամբ պետք է հատկացնել 1,570.0 մլն դրամ։ Սույն նախագծով ներկայացվել է հուլիս ամսվա դրությամբ չվճարված պարտավորությունները՝ 75,316.0 հազ. դրամի չափով:

**Հայաստանի Հանրապետությունում խաղողի, ժամանակակից տեխնոլոգիաներով մշակվող ինտենսիվ պտղատու այգիների և հատապտղանոցների հիմնման համար վարկային տոկոսադրույքների սուբսիդավորում ծրագրի** գծով ներկայումս տրամադրվել է 10.074 մլրդ դրամի չափով վարկ, որից 9 մլրդ դրամը 14 տոկոսադրույքով, որն ամբողջությամբ սուբսիդավորվում է ՀՀ պետական բյուջեից: Տոկոսադրույքների սուբսիդավորման նպատակով տրամադրված վարկի նկատմամբ ստանձնած պարտավորությունները կազմում են շուրջ 1354.1 մլն. դրամ (հաշվարկները կցվում են), սակայն 2021 թվականի պետական բյուջեով նախատեսված է 240.1 մլն դրամ: Միջոցառմամբ կանխատեսվում է ևս լրացուցիչ մոտ 60.1 մլն դրամի նոր պարտավորությունների ստանձնում՝ հաշվի առնելով ՀՀ կառավարության 2021 թվականի փետրվարի 11-ի «Հայաստանի Հանրապետության կառավարության մի շարք որոշումներով սահմանված վարկերի կամ լիզինգի փաստացի տոկոսադրույքների առավելագույն չափ և արտոնյալ պայմաններ սահմանելու մասին» N 175-Լ որոշումը:

Նախագծով ներկայացվել է անհրաժեշտ լրացուցիչ ֆինանսական 885,830.8 հազ. դրամի չափով պարտավորություններից միայն հուլիս ամսվա դրությամբ առկա չվճարված պարտավորությունները՝ 192,452.7 հազ. դրամի չափով:

**Հայաստանի Հանրապետությունում խաղողի, ժամանակակից տեխնոլոգիաներով մշակվող ինտենսիվ պտղատու այգիների և հատապտղանոցների հիմնման համար պետական աջակցություն միջոցառմամբ** 2021 թվականի պետական բյուջեով նախատեսված է եղել 10 հա նոր հիմնվող ինտենսիվ այգիների և հատապտղանոցների հիմնման ծախսերի փոխհատուցում 67.7 մլն. դրամի չափով: Միջոցառման գծով ՀՀ էկոնոմիկայի նախարարության կողմից արդեն իսկ կնքվել է մոտ 27 հեկտարի չափով ծրագրի շրջանակներում հիմնված ինտենսիվ այգիների և հատապտղանոցների հիմնման ծախսերի փոխհատուցման պայմանագրեր: Ընդհանուր առմամբ ծրագրի շրջանակներում հայտ է ներկայացվել 88 շահառուի կողմից՝ շուրջ 225 հեկտար այգեհիմնման համար՝ 1.0 մլրդ դրամի չափով փոխհատուցման ենթակա գումարով: ՀՀ կառավարության 13.05.2021թ. 773-Ն որոշմամբ միջոցառմանը հատկացվել է ևս 350.0 մլն դրամ 57 հա-ի հաշվարկով, սակայն ՀՀ Էկոնոմիկայի նախարարության կողմից իրականացված մոնիթորինգի արդյունքում միջոցառմամբ մինչև տարեվերջ կկնքվեն ևս 342.0 մլն. դրամի պայմանագրեր՝ 49 հա ինտենսիվ այգիների և հատապտղանոցների հիմնման ծախսերի փոխհատուցման համար (հաշվարկները կցվում են): Սույն նախագծով ներկայացվել է այս պահին շրջանառվող պայմանագրերով /փաթեթը կցվում է/ փոխհատուցման ենթակա ֆինանսական պարտավորությունները՝ 248,791.0 հազ. դրամի չափով:

**Գյուղատնտեսության ոլորտին տրամադրվող վարկերի տոկոսադրույքների սուբսիդավորման ծրագրով** ՀՀ կառավարության 2020 թվականի մարտի 26-ի «Կորոնավիրուսի տնտեսական հետևանքների չեզոքացման երկրորդ միջոցառումը հաստատելու մասին» N 356-Լ որոշման համաձայն տրամադրված վարկերի գծով ստանձնած պարտավորությունները 2020 թվականին դեկտեմբերին կազմում էր մոտ 9.1 մլրդ, որից 5.1 մլրդ դրամը սահմանվել էր բյուջեում որպես առաջնահերթություն: ՀՀ կառավարության 2021 թվականի փետրվարի 11-ի «Հայաստանի Հանրապետության կառավարության մի շարք որոշումներով սահմանված վարկերի կամ լիզինգի փաստացի տոկոսադրույքների առավելագույն չափ և արտոնյալ պայմաններ սահմանելու մասին» N 175-Լ որոշման համաձայն սույն ծրագրով շարունակվել են վարկերի տրամադրումը 14 տոկոսադրույքով, որն ամբողջությամբ փոխհատուցվում է: ՀՀ կառավարության 2021 թվականի մարտի 25–ի N 417–Լ որոշման համաձայն մինչև սույն թվականի հոկտեմբերի 1–ը կշարունակվի 0% տոկոսադրույքով մինչև 1,0 մլն դրամ վարկերի տրամադրումը, որի համար Գյուղատնտեսության ոլորտին տրամադրվող վարկերի տոկոսադրույքների սուբսիդավորման ծրագրի շրջանակում կպահանջվի ևս 975,0 մլն դրամ լրացուցիչ ֆինանսավորում, իսկ վարկառուների թիվը կավելանա 10000–ով։ Հաշվարկները կատարվել են 10,0 մլրդ դրամ վարկի գումարի հաշվով, 2 տարի մարման և 9 ամիս արտոնյալ ժամկետով և 14% տոկոսադրույքի ամբողջական սուբսիդավորման պայմաններով։

Հաշվի առնելով վերոգրյալը տրամադրված արտոնյալ վարկերի տոկոսադրույքների սուբսիդավորման նպատակով 2021 թվականի ՀՀ պետական բյուջեով սահմանված 4,0 մլրդ դրամ գումարից բացի կպահանջվի ևս 8.5 մլրդ դրամ (հաշվարկները կցվում են): Սույն նախագծով ներկայացվել է հուլիսի դրությամբ չվճարված պարտավորությունները՝ 1,983,824.5 հազ. դրամի չափով:

**Հանրապետությունում գյուղատնտեսական տեխնիկայի ֆինանսական վարձակալության՝ լիզինգի պետական աջակցության ծրագրի** շրջանակում՝ 314 741,2 հազար դրամ, որից հաստատվել է 285 118,4 հազար դրամը, իսկ 29 622,8 հազար դրամը սահմանվել է որպես առաջնահերթություն։ Սույն ծրագրի իրականացման համար հաստատաված 285 118,4 հազար դրամից բացի կպահանջվի նաև 334 296,9 հազար դրամ լրացուցիչ ֆինանսավորում (29 622,8 հազար դրամ առաջնահերթությունը, 304674,1 հազար դրամը 14 % տոկոսադրույքով սուբսիդավորվող լիզինգի ամբողջական սուբսիդավորման համար, հաշվարկները կցվում են): Սույն նախագծով ներկայացվել է միջոցառման գծով հուլիս ամսվա չվճարված պարտավորությունները՝ 71,213.0 հազ. դրամի չափով:

Նախագծով **1059. ծրագրի 11004. Բուսասանիտարական համակարգի բարելավում և մասնագիտական գիտելիքների բարձրացմանն աջակցություն** միջոցառման գծով ՀՀ 2021թ. պետական բյուջեով նախատեսված գումարն ամբողջությամբ (4,300.0 հազ. դրամ) առաջարկվում է վերաբաշխել՝ հաշվի առնելով միջոցառումների իրականացման առաջնահերթությունները:

**1116. Ծրագրի «11005. Հայաստանի Հանրապետությունում խոշոր եղջերավոր կենդանիների համարակալում և հաշվառում»** միջոցառմամբ նախատեսված 230.0 մլն դրամ ֆինանսական միջոցները ևս վերաբաշխվել են՝ համապատասխան չափով նվազեցնելով պահուստային ֆոնդից պահանջվող գումարի մեծությունը: Նշված միջոցառումը չի իրականացվի 2021 թվականին, քանի որ լրացուցիչ ֆինանսական միջոցներ չի հատկացվել, իսկ տվյալ պարագայում միջոցառման կատարումը նպատակահարմար չէ, քանի որ հաստատված ֆիանանսական միջոցները բավարար չեն լինի ապահովել հանրապետությունում խոշոր եղջերավոր կենդանիների ամբողջ գլխաքանակի նկատմամբ համարակալման գործընթացը, որը կվտանգի ծրագրի արդյունավետությունը։

**Կարգավորման նպատակը և բնույթը**

ՀՀ կառավարության 2020 թվականի մարտի 26-ի «Կորոնավիրուսի տնտեսական հետևանքների չեզոքացման առաջին միջոցառումը հաստատելու մասին» N 355-Լ, ՀՀ կառավարության 2020 թվականի մարտի 26-ի «Կորոնավիրուսի տնտեսական հետևանքների չեզոքացման երկրորդ միջոցառումը հաստատելու մասին» N 356-Լ և ՀՀ կառավարության 2021 թվականի փետրվարի 11-ի «Հայաստանի Հանրապետության կառավարության մի շարք որոշումներով սահմանված վարկերի կամ լիզինգի փաստացի տոկոսադրույքների առավելագույն չափ և արտոնյալ պայմաններ սահմանելու մասին» N 175-Լ որոշումներով ստանձնած ֆինանսական պարտավորությունների կատարման ապահովումն է։

**Նախագծի մշակման գործընթացում ներգրավված ինստիտուտները և անձինք**

Որոշման նախագիծը մշակվել է ՀՀ էկոնոմիկայի նախարարության կողմից։

**Իրավական ակտի կիրառման դեպքում ակնկալվող արդյունքը**

Կորոնավիրուսի տնտեսական հետևանքների չեզոքացման առաջին և երկրորդ միջոցառումների շրջանակներում տրամադրվող օժանդակության գործիքների կիրառման գործընթացների ապահովում:

**Պետական բյուջեում ծախսերի և եկամուտների փոփոխությունը**

««Հայաստանի Հանրապետության 2021 թվականի պետական բյուջեի մասին» օրենքում վերաբաշխում, փոփոխություններ, Հայաստանի Հանրապետության կառավարության 2021 թվականի դեկտեմբերի 30-ի N 2215-Ն որոշման մեջ փոփոխություններ կատարելու և Հայաստանի Հանրապետության էկոնոմիկայի նախարարությանը գումար հատկացնելու մասին» Հայաստանի Հանրապետության կառավարության որոշման նախագծի ընդունման կապակցությամբ պետական բյուջեում ծախսերի և եկամուտների փոփոխություն չի սպասվում։